《和舒伯源梅花韵 其五》
宋代·李正民

一种幽香取次宜，耻同桃杏献琼肌。为嫌脂粉污真色，谁道冰容不入时。

寒透芳心能底瘦，风欺弱质等閒吹。清樽何惜花前醉，莫待飘零空折枝。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。